Aðeins nokkrir dagar eru þar til goðsagnakennda rokksveitin Guns N ’ Roses stígur á stokk á Laugardalsvelli á einum stærstu tónleikum Íslandssögunnar , en tónleikar sveitarinnar eru 24. júlí næstkomandi . Nú er allt farið á fullt við að undirbúa tónleikana og hefur starfsfólk nú þegar hafist handa við að leggja tímabundið gólf yfir sjálfan völlinn til að vernda grasið á meðan á tónleikunum stendur , að sögn tónleikahaldara . Allt á fullu í Laugardalnum . Um 160 manns koma að undirbúningnum sem tekur um eina viku . Um er að ræða 56 gáma af varningi auk hundrað vörubíla sem voru fullhlaðnir af græjum . Friðrik Olafsson , skipuleggjandi tónleikanna , fylgist vel með gangi mála og . „ Búnaður fyrir sviðið sjálft er ná að mjakast inn á Laugardalsvöllinn . Fullbyggt verður sviðið 65 metra breitt og 22 metrar þar sem það rís hæst . Þrír risaskjáir koma til með að sýna áhorfendum hvert einasta smáatriði sem fram fer , sá stærri , sem er fyrir miðju sviðsins , er 18 metrar að breidd og 9 metrar að hæð , en á vængjum sviðsins er að finna skjái sem eru heldur ekkert slor , eða 12 metrar að breidd og 9 metrar að hæð , “ segir hann og bætir við að hljóðkerfið sé líka mjög tilkomumikið . „ Hljóðkerfið fyrir tónleikana er af gerðinni JBL Pro frá bandaríska fyrirtækinu Harman en einnig njóta tónleikarnir aðstoðar frá HljóðX . Þetta er öflugasta hljóðkerfi sem sett hefur verið upp á Íslandi með rúmlega 100 hátölurum og fjórum „ delay “ - turnum sem tryggja jafnt og þétt hljóð um allan Laugardalsvöll . Síðan má ekki gleyma öllum eldvörpunum og reyksprengjunum , ásamt ógleymanlegri ljósasýningu . Þetta verður bara geggjað . “ Hér fyrir neðan má sjá tölvugerða teikningu eftir Tómas Pétursson þar sem sjá má stærðarhlutföllin eins og þau munu blasa við tónleikagestum á þriðjudag : Tónleikarnir fara fram þriðjudagskvöldið 24. júlí og opna hliðin klukkan 16.30 . Tyler Bryant & the Shakedowns hefja upphitun um kl. 18 áður en íslenska stórsveitin Brain Police tryllir lýðinn . Guns N ’ Roses stíga á svið um klukkan 20 og má búast við mikilli keyrslu í rúmar þrjár klukkustundir .